FSMART รูด 4% หลังถูกเพิกถอนสิทธิขายตั๋วชมฟุตบอลโลกรอบคัดเลือก
FSMART รูด 4% หลังถูกเพิกถอนสิทธิขายตั๋วชมฟุตบอลโลกรอบคัดเลือก ล่าสุด ณ เวลา 10.10 น. ราคาอยู่ที่ 16.80 บาท ลบ 0.70 บาท หรือ 4.00% สูงสุดที่ 16.90 บาท ต่ำสุดที่ 16.50 บาท มูลค่าซื้อขายที่ 64.73 ล้านบาท
2 ส.ค. 2559

ผู้สื่อข่าวรายงานว่า ราคาหุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 10.10 น. ราคาอยู่ที่ 16.80 บาท ลบ 0.70 บาท หรือ 4.00% สูงสุดที่ 16.90 บาท ต่ำสุดที่ 16.50 บาท มูลค่าซื้อขายที่ 64.73 ล้านบาท ขณะที่ดัชนีตลาดหุ้นไทยโดยรวมลบ 0.59%

 
ด้าน นายสมชัย สูงสว่าง กรรมการผู้จัดการ FSMART เปิดเผยว่า บริษัทยอมรับและเคารพในการตัดสินใจสมาคมกีฬาฟุตบอลแห่งประเทศไทย ในพระบรมราชูปถัมภ์ได้เพิกถอนการเป็นตัวแทนจำหน่ายตั๋วฟุตบอลโลกรอบคัดเลือก 12 ทีมสุดท้าย หลังจากเกิดปัญหาในการจองซื้อตั๋วเมื่อวันที่ 1 ส.ค.ที่ผ่านมา
ทั้งนี้ ปัญหาดังกล่าวเกิดจากการออกแบบระบบการจองตั๋วที่ตั้งค่าความปลอดภัยไว้ในระดับสูงเพื่อป้องกันปัญหาต่างๆ ที่เคยเกิดขึ้นในการจองตั๋วในอดีต ส่งผลทำให้เมื่อมีจำนวนผู้สนใจจองซื้อจำนวนมากจึงไม่สามารถทำรายการได้สำเร็จ โดยตลอดเวลาที่เกิดปัญหาบริษัทพยายามแก้ไขอย่างเต็มที่และต่อเนื่องเพื่อการดำเนินงานได้ไม่สะดุด
แต่ด้วยปัญหาทางเทคนิคบางประการทำให้ไม่สามารถแก้ไขได้ตามกำหนดเวลาตามที่ชี้แจงไว้ อย่างไรก็ตาม ผู้ที่จองตั๋วและชำระเงินเรียบร้อยแล้วทางบริษัทจะติดต่อเพื่อดำเนินการในการคืนเงินให้เต็มจำนวนโดยจะขอหารือกับทางสมาคม ส่วนผู้ที่กังวลในเรื่องข้อมูลรายละเอียดที่กรอกไว้ในเว็บไซต์ ทางบริษัทยืนยันว่าทุกข้อมูลของลูกค้าที่ให้ไว้จะไม่มีการเผยแพร่ออกไปอย่างแน่นอน